་སྒྲ་ལྡན༔ འགག་མེད་ཚངས་དབྱངས་གུ་རུའི་གསུང་ལ་བསྟོད༔ སྨྲ་བསམ་བརྗོད་འདས་བློ་བྲལ་དགོངས་པ་ཆེ༔ རིག་སྟོང་འགྱུར་མེད་དུས་གསུམ་ས་ལེར་གཟིགས༔ རྡོ་རྗེ་བདུན་ལྡན་གུ་རུའི་ཐུགས་ལ་བསྟོད༔ གང་འདུལ་འགྲོ་བའི་རེ་སྐོང་འདོད་པ་སྒྲུབ༔ སྣ་ཚོགས་ཐབས་ཀྱིས་བསྟན་པའི་སྲོག་ཤིང་འཛིན༔ མ་ཧཱ་གུ་རུའི་ཡོན་ཏན་ཕྱག་འཚལ་བསྟོད༔ ལས་བཞི་དབང་མཛད་ཕྲིན་ལས་ལྷུན་གྱིས་གྲུབ༔ རྒྱལ་བསྟན་འཛིན་ཞིང་བདུད་སྲིན་གནོད་པ་ཟློག༔ ལྷ་འདྲེ་དམ་བཏགས་གསང་སྔགས་བསྟན་གཞི་བཙུགས༔ མ་ཧཱ་གུ་རུའི་ཕྲིན་ལས་ཕྱག་འཚལ་བསྟོད༔ ཚོགས་ཡུལ་གནས་དག་རང་བྱུང་དུར་ཁྲོད་བརྒྱད༔ ཟབ་རྒྱས་དགོངས་པའི་གྲུབ་བརྙེས་དཔལ་སྤྱོད་པ༔ ཧེ་རུ་ཀ་དཔལ་རིག་འཛིན་བརྒྱད་

ལ་བསྟོད༔ དཀྱིལ་དང་འཁོར་གྱི་རྣམ་པར་ཤར་བའི་ལྷ༔ ཞི་དང་ཁྲོ་བོའི་རོལ་གར་སྣ་ཚོགས་སྟོན༔ ཡི་དམ་ལྷ་ཚོགས་རྣམས་ལ་ཕྱག་འཚལ་བསྟོད༔ བདེ་སྟོང་ཡེ་ཤེས་བསྐྱེད་ཅིང་དངོས་གྲུབ་བརྙེས༔ འབུམ་ཕྲག་མཁའ་འགྲོའི་ཚོགས་ལ་ཕྱག་འཚལ་བསྟོད༔ དུད་ཁྲོད་གནས་ཡུལ་ཀུན་གྱི་གཉེར་འཛིན་པ༔ དམ་ཅན་གཏེར་བདག་རྣམས་ལ་ཕྱག་འཚལ་བསྟོད༔ དེ་ནས་བཤགས་པ་ནི༔ ཧོཿ བདག་རྟོག་གཉིས་སྣང་འཁྲུལ་དབང་གིས༔ གསང་སྔགས་གཞུང་བཞིན་མ་བྱས་པའི༔ ཉམས་ཆག་ཉེས་ལྟུང་ཅི་བསགས་པ༔དཀྱིལ་འཁོར་ལྷ་ཚོགས་སྤྱན་སྔར་བཤགས༔ ཨོཾ་གུ་རུ་བཛྲ་སཏྭ༴ སོགས། ཨཱཿ དེ་ནས་འཛབ་ནི༔ ཧཱུྃ༔ བདག་ཉིད་རིག་འདུས་ཧེ་རུ་ཀའི༔ ཐུགས་སྲོག་ཧཱུྃ་ཡིག་ས་བོན་མཐར༔ སྔགས་ཕྲེང་གཡས་སུ་འཁོར་བ་ལས༔ འོད་ཟེར་འཕྲོ་འདུས་དོན་གཉིས་བྱས༔ སྣང་གྲགས་ལྷ་སྔགས་ཆོས་སྐུའི་ངང༔ ཡེ་ནས་དག་པ་ཆེན་པོ་རུ༔ མ་ཡེངས་མི་བསྒོམ་གཟེར་གྱིས་ནི༔ ཁྱེར་སོ་གསུམ་ལྡན་ངང་དུ་བཟླས༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཞེས་པ་ཏིང་འཛིན་གསལ་བའི་ངང༔ བྱེ་བ་བཟླས་པས་དངོས་གྲུབ་བརྙེས༔ དོན་གཉིས་འགྲུབ་པར་ཐེ་ཚོམ་མེད༔ ས་མ་ཡ༔ རང་ཉིད་རིག་འདུས་ཀྱི་གནས་ལྔའི་

རྩ་འཁོར་ཐམས་ཅད་དུ་ཡིད་དམ་རྒྱུད་སྡེའི་ལྷ་ཚོགས་ཐམས་ཅད་བཀྲ་ལམ་མེར་གསལ་བའི་ཐུགས་སྲོག་ཧཱུྃ་ཡིག་ལས་འོད་ཟེར་འཕྲོས་པས་རྒྱལ་བ་ཐམས་ཅད་ཡེ་ཤེས་ཡོན་ཏན་མཐུ་སྟོབས་ནུས་པ་ཐམས་ཅད་ལ་མངའ་བརྙེས་ཤིང་སྣང་གྲགས་རིག་གསུམ་ཐམས་ཅད་དག་མཉམ་ཆེན་པོར་ཤར་བར་བསམས༔ ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ་ཨཱཿ ཞེས་པ་སྒྲུབ་སྔགས་ཁྲི་ཚོ་གསུམ་གྱིས་འགྲུབ༔ རྟགས་མཚན་མི་འགྱང་ངེས་པར་གསལ༔ ས་མ་ཡ༔ རང་ཉིད་རིག་འདུས་སུ་གསལ་བའི་ཐུགས་ཀར་གསེར་གྱི་རྡོ་རྗེ་རྩེ་ལྔའི་ལྟེ་བར་ཧཱུྃ་ཡིག་གི་མཐའ་མར་སྔགས་ཕྲེང་གཡས་སུ་འཁོར་བ་ལས་འོད་ཟེར་དཔག་ཏུ་མེད་པ་འཕྲོས་པས་རྩ་གནས་ཀྱི་དཔའ་བོ་ཡབ་ཡུམ་ཐམས་ཅད་ཀྱི་ཐུགས་རྒྱུད་བསྐུལ་ཞིང་ཐུགས་རྗེ་བྱིན་རླབས་ཐམས་ཅད་སྔགས་ཕྲེང་ལ་ཐིམ་པས་ཞི་རྒྱས་དབང་དྲག་ལྷུན་གྲུབ་ཀྱི་ལས་རབ་འབྱམས་མ་ལུས་པ་འགྲུབ་པར་བསམས༔ ཧྲཱིཿམ་ཧ་རི་ནི་ས་ར་ཙ་ཧྲཱིཿཡ་ཙིཏྟ་ཧྲིཾ་ཧྲིཾ་ཛ་ཛཿ རྟགས་མཐོང་དུས་གྲངས་བརྒྱ་སྟོང་ཁྲི༔ བཟླས་པས་མཆོག་ཐུན་དངོས་གྲུབ་བརྙེས༔ སྐུ་གསུམ་མངོན་དུ་གྱུར་ནས་ཀྱང༔ པད་འབྱུང་རང་རིག་ཀློང་དུ་མཇལ༔ ཐེ་ཚོམ་མེད་དོ་གུ་ཧྱ་རྒྱ༔ ས་མ་ཡ༔ གསུམ་པ་རྗེས་རིམ་ཚོགས་མཆོད་ལ༔ ཐབས་ཤེས་མཱཾ་ས་ཛ་གད་དང༔

རི་སྒོག་ཀླུང་སྒོག་ཟས་སྣ་ཚོགས༔ དཀར་གསུམ་མངར་གསུམ་འབྲུ་ཡི་རིགས༔ ཕྱི་ནང་གསང་བའི་མཆོད་པ་སོགས༔ བྱེ་བྲག་འདོད་ཡོན་འོས་ཚད་བཤམས༔ ལྷ་ཡི་ཏིང་འཛིན་དག་པའི་ངང༔ བྱིན་རླབས་བྱ་བ་འདི་སྐད་དོ༔ ཧཱུྃ་ཧྲཱིཿ རང་ཉིད་ལྷ་ཡི་ཏིང་འཛིན་གྱིས༔ ཐུགས་ལས་རཾ་ཡཾ་ཁཾ་གསུམ་འཕྲོས༔ མ་དག་དྲི་མ་སྟོང་པར་སྦྱངས༔ སྟོང་པའི་རང་གདངས་མ་འགགས་པ༔ རིགས་ལྔ་ཡབ་ཡུམ་ས་བོན་གྱུར༔ མཉམ་སྦྱོར་དམ་ཚིག་བདུད་རྩི་ལྔ༔ ཟག་མེད་བདེ་ཆེན་བསྐྱེད་པའི་རྫས༔ ཀུན་བཟང་ནམ་མཁའ་མཛོད་དུ་གྱུར༔ རྃ་ཡྃ་ཁྃ༔ ཨོཾ་ཨཱཿཧཱུྃ༔ ཨོཾ་ཧཱུྃ་ཏྲཱཾ་ཧྲཱིཿཨཱཿ མཱུྃ་ལཱཾ་མཱཾ་པཱཾ་ཏཱཾ༔ ན་མ༔སརྦ་ཏ་ཐཱ་ག་ཏ་བྷྱོ༴ སོགས། སརྦ་པཱུ་ཛ་ཧོཿ ལན་གསུམ་གྱིས་བྱིན་བརླབ་བྱ༔ དེ་ནས་སྤྱན་འདྲེན་ནི༔ ཧཱུྃ་ཧྲཱིཿ འོག་མིན་དག་པ་ཆེན་པོའི་ཞིང་ཁམས་ནས༔ སྐུ་གསུམ་སྟོན་པ་རིག་འཛིན་ལྷ་ཚོགས་རྣམས༔ འདུ་བ་ཚོགས་ཀྱི་མཆོད་པའི་གནས་འདིར་གཤེགས༔ རྔ་ཡབ་པདྨ་འོད་ཀྱི་ཞིང་ཁམས་ནས༔ ཨོ་རྒྱན་མཚོ་སྐྱེས་རྡོ་རྗེ་རིག་འཛིན་བརྒྱད༔ འདུ་བ་ཚོགས༴ བདེ་སྟོང་མཆོག་གི་དངོས་གྲུབ་མཛོད་འཛིན་མ༔ ཁྲག་འཐུང་དཔའ་བོ་དཔའ་མོ་མཁའ་འགྲོའི་ཚོགས༔ འདུ་བ་ཚོགས༴ ཐེག་དགུའི་ཡི་དམ་ཞི་ཁྲོའི་ལྷ་ཚོགས་དང༔ དམ་ཅན་

སྲུང་མའི་ཚོགས་རྣམས་མ་ལུས་པ༔ འདུ་བ་ཚོགས་ཀྱི༴ རིན་ཆེན་པདྨ་ཉི་ཟླའི་གདན་ལ་བཞུགས༔ རྣལ་འབྱོར་ཕོ་མོའི་སྒོ་གསུམ་བྱིན་གྱིས་རློབས༔ སྒྲིབ་གཉིས་བྱང་ཞིང་ཚོགས་གཉིས་མཐར་ཕྱིན་ཤོག༔ ཨོཾ་གུ་རུ་བིདྱཱ་དྷ་ར་བཛྲ་ས་མ་ཡ་ཏིཥྛ་ལྷན༔ དེ་ནས་བདུད་རྩི་འབུལ་བ་ནི༔ ཧྲཱིཿ རྩ་བརྒྱད་སྟོང་སྦྱར་བདུད་རྩི་ཛ་གད་སྐྱེམསཿ བདེ་སྟོང་ཟག་མེད་ཡེ་ཤེས་བསྐྱེད་པའི་རྫས༔ དཀྱིལ་འཁོར་ལྷ་ཚོགས་དགྱེས་པའི་རྫས་སུ་འབུལ༔ བཞེས་ནས་མཆོག་གི་དངོས་གྲུབ་བསྩལ་དུ་གསོལ༔ ཨོཾ་གུ་རུ་བིདྱཱ་དྷ་ར་མ་ཧཱ་སརྦ་པཉྩ་ཨ་མྲྀ་ཏ་ཁ་རྃ་ཁཱ་ཧིཿ དེ་ནས་ཚོགས་མཆོད་འབུལ་བ་ནི༔ ཧཱུྃ་ཧྲཱིཿ སྣང་སྲིད་ཡེ་དག་ཆོས་ཉིད་ཀློང༔ཡེ་ཤེས་ལྔ་ཡི་རྒྱན་དུ་ཤར༔ འདོད་ཡོན་ཚོགས་ཀྱི་མཆོད་པ་འདི༔ རིག་འཛིན་འདུས་པའི་ལྷ་ལ་འབུལ༔ བཞེས་ནས་གྲུབ་བརྙེས་དངོས་གྲུབ་སྩོལ༔ ཨོཾ་གུ་རུ་བིདྱཱ་དྷ་ར་ག་ཎ་ཙཀྲ་པདྨ་པཱུ་ཛ་ཧོཿ དེ་ནས་བཤགས་པ་ནི༔ ཧོཿ རིག་འཛིན་ལྷ་ཚོགས་མ་ལུས་དགོངས༔ བདག་ཅག་མ་རིག་ལས་དབང་གིས༔ གསང་སྔགས་དམ་ཚིག་ཉམས་པ་ཀུན༔ ཚོགས་ཀྱི་མཆོད་པས་བསྐང་ཞིང་བཤགས༔ ཨོཾ་ག་ཎ་ཙཀྲ་ས་ཏྭ་ས་མ་ཡ༴ ཨཱཿ

དེ་ནས་བསྒྲལ་བསྟབ་ནི༔ ཧྲཱིཿ བདག་ཉིད་རིག་འཛིན་འདུས་པའི་ལྷ༔ དབང་ཆེན་དྲག་པོའི་སྐུ་བཞེངས་ལ༔ གཟུང་འཛིན་གཉིས་སྣང་དགྲ་བགེགས་བཀུག༔ མཚན་བཅས་མཚན་མེད་ཀློང་དུ་བསྒྲལ༔ སྣང་བ་སྟོང་ཆེན་ཁྲོ་བོའི་ལྷ༔ ཀུན་རྟོག་རུ་ཏྲ་ཞལ་དུ་བསྟབས༔ དགྱེས་བཞེས་དངོས་གྲུབ་བསྩལ་དུ་གསོལ༔ ཨོཾ་གུ་རུ་བིདྱཱ་དྷ་ར་པདྨ་ཀྲོ་དྷ་ས་པཱ་རི་ཝཱ་ར་ཨ་མུ་ཀ་ག་ཎ་ཙཀྲ་པཱུ་ཛ་ཧོཿ དེ་ནས་ཚོགས་ལ་རོལ་བ་ནི༔ ཧོཿ གསང་བ་བླ་མེད་དཀྱིལ་འཁོར་དུ༔ བཟའ་བཅའ་བཏུང་བ་ཐབས་ཤེས་རྫས༔ ཚིམ་པ་དྲུག་ལྡན་བླ་ན་མེད༔ རྡོ་རྗེ་མཆེད་ལྕམ་འདུས་པའི་ཚོགས༔ བདེ་སྟོང་མཆོག་གི་དངོས་གྲུབ་རོལ༔ ཨ་ལ་ལ་ཧོཿ དེ་ནས་ལྷག་མ་ནི༔ ཕེཾ་བྷྱོཿ དཔལ་གྱི་བཀའ་ཉན་དམ་ཅན་ཚོགས༔ དཀྱིལ་འཁོར་མཐའ་སྐྱོང་ལྷག་མགྲོན་རྣམས༔ འདིར་གཤེགས་ཚོགས་ཀྱི་ལྷག་མ་བཞེས༔ རྣལ་འབྱོར་གང་བཅོལ་འགྲུབ་པར་མཛོད༔ ཨོཾ་སརྦ་ཨུཙྪིཥྚ་བ་ལིཾ་ཏ་ཁཱ་ཧི༔ དེ་ནས་བསྐུལ་པ་ནི༔ ཧཱུྃ་ཧྲཱིཿ རབ་འཇིགས་དུར་ཁྲོད་འབར་བའི་རྔམས་ཀློང་ནས༔ ཧེ་རུ་ཀ་དཔལ་ཐུགས་དམ་དབྱིངས་ནས་བསྐུལ༔ གཏུམ་དྲག་

འབར་བའི་སྐུ་རུ་ད་བཞེངས་འཚལ༔ ལོག་འདྲེན་དགྲ་བགེགས་འདུལ་ཕྱིར་གནས་འདིར་གཤེགས༔ རང་བཞིན་དུར་ཁྲོད་ཆེན་པོའི་གནས་བརྒྱད་ནས༔ གྲུབ་པའི་རིག་འཛིན་རྣམ་བརྒྱད་སྐུར་བཞེངས་འཚལ༔ ཐེག་དགུའི་གཞལ་ཡས་གནས་ཡུལ་ཉེར་བཞི་ནས༔ ཡི་དམ་ཞི་ཁྲོ་དཔའ་བོ་མཁའ་འགྲོའི་ཚོགས༔ ཆོས་སྐྱོང་དམ་ཅན་མ་ལུས་སྐུར་བཞེངས་འཚལ༔ ཞིང་བཅུའི་རུ་ཏྲ་དམ་ཉམས་རྡུལ་དུ་རློག༔མཐའ་མི་དུ་རུ་ཀ་ཡི་སྡེ་ཚོགས་བརླག༔ བླ་མེད་གསང་སྔགས་བསྟན་པ་ཕྱོགས་བཅུར་རྒྱས༔ བསྟན་འཛིན་དམ་པའི་སྐུ་ཚེ་རབ་བརྟན་ནས༔ དོན་གཉིས་མཐའ་རུ་ཕྱིན་པའི་ཕྲིན་ལས་མཛོད༔ དེ་ནས་ཆད་ཐོ་ནི༔ ཧཱུྃ་བྷྱོ༔ དུས་གསུམ་དུས་མེད་ཀ་དག་དུས་ཀྱི་ཚེ༔ རང་སྣང་དོན་གྱི་འོག་མིན་ཆེན་པོའི་ཞིང༔ སྐུ་གསུམ་སྟོན་པའི་སྤྱན་སྔར་ཁས་བླངས་བཞིན༔ དམ་ལྡན་རྣལ་འབྱོར་སྐྱོང་བར་དམ་བཅས་པའི༔ དཔལ་མགོན་དྲེགས་པ་ཕོ་རྒྱུད་མོ་རྒྱུད་སོགས༔ ཆོས་སྐྱོང་སྲོག་བདག་གཏེར་སྲུང་ཐམས་ཅད་ཀྱིས༔ སོ་སོའི་གཟུགས་བསྟན་བཀའ་དམ་ཇི་བཞིན་དུ༔ ཟབ་གཏེར་དར་རྒྱས་བསྟན་འཛིན་སྐུ་ཚེ་སྲིངས༔ དམ་ཉམས་བསྟན་དགྲ་བརླག་པའི་ཕྲིན་ལས་མཛོད༔ དེ་ནས་བསྟན་སྐྱོང་ནི༔ བྷྱོ༔ རིག་འཛིན་

པདྨ་ཐོད་ཕྲེང་གི༔ དམ་གནས་བོད་སྐྱོང་བསྟན་མའི་ཚོགས༔ དཔལ་གྱི་ཕམ་འབབ་མཆོད་གཏོར་བཞེས༔ གསང་སྔགས་བསྟན་པ་མཐའ་རྒྱས་ཤིང༔ ཆོས་ལོག་བསྟན་པ་བསྣུབས་པ་དང༔ རྣལ་འབྱོར་བསམ་དོན་ལྷུན་གྲུབ་མཛོད༔ མ་མ་ཧྲིང་ཧྲིང་བྷ་ལིཾ་ཏ་ཁཱ་ཧིཿ དེ་ནས་བྲོ་མནན་ནི༔ ཧཱུྃ་ཧྲཱིཿ བདག་ཉིད་རིག་སྟོང་ཧེ་རུ་ཀས༔ མ་རིག་དམ་ཉམས་དགྲ་བགེགས་སྟེང༔ དཀྱིལ་འཁོར་གསུམ་གྱི་བྲོ་བརྡུང་བས༔ ཀུན་བཏགས་མཚན་མའི་དགྲ་བགེགས་ཀུན༔ མཚན་མེད་རི་རབ་ཆེན་པོའི་འོག༔ སྐུ་གསུམ་རྡོ་རྗེའི་ཕྱག་རྒྱས་མནན༔ ཨོཾ་ལཾ༔ ཨཱཿལཾ༔ ཧཱུྃ་ལཾ༔ སརྦ་ཤ་ཏྲུཾ་སྟྭཾ་བྷ་ཡ་ནན༔ མཆོད་བསྟོད་བྱ་ཞིང་ལྷག་ཆད་བསྐང༔ དེ་ནས་དངོས་གྲུབ་བསྐུལ་བ་ནི༔ ཀྱེ་ཧོཿ རིག་འཛིན་ལྷ་ཚོགས་མ་ལུས་དགོངས་སུ་གསོལ༔ གསང་གསུམ་ཡོན་ཏན་མི་ཟད་དཀྱིལ་འཁོར་ནས༔ དངོས་གྲུབ་དམ་པ་སྩོལ་བའི་དུས་ལ་བབས༔ བླ་མེད་རྡོ་རྗེ་ཐེག་པའི་ལམ་ཞུགས་ནས༔ ད་ནི་བསྙེན་སྒྲུབ་ལས་སྦྱོར་མཐའ་རུ་ཕྱིན༔ ལུས་སྣང་ལྷ་རུ་སྨིན་པའི་དངོས་གྲུབ་སྩོལ༔ ངག་ལ་ཚངས་དབྱངས་གསུང་གི་དངོས་གྲུབ་སྩོལ༔ སེམས་ལ་འཁྲུལ་བྲལ་ཐུགས་ཀྱི་དངོས་གྲུབ་སྩོལ༔ ཐུན་མོང་གྲུབ་

བརྒྱད་མཆོད་ཏུ་རིག་འཛིན་བཞི༔ཟུང་འཇུག་ཕྱག་རྒྱ་ཆེན་པོའི་དངོས་གྲུབ་སྩོལ༔ རྩ་སྔགས་མཐར༔ ཀཱ་ཡ་སིདྡྷི་ཨོཾ༔ ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ༔ སརྦ་སིདྡྷི་ཧྲཱིཿ ཞེས་བརྗོད་དངོས་གྲུབ་རྫས་ལ་རོལ༔ དེ་ནས་བཤགས་པ་ནི༔ ཧོཿ རིག་འཛིན་འདུས་པའི་ལྷ་ཚོགས་དགོངས༔ བདག་ཅག་མ་རིག་རྨོངས་པ་ཡིས༔ གསང་སྔགས་གཞུང་བཞིན་མ་བྱས་པའི༔ བསྐྱེད་བཟླས་ཏིང་འཛིན་གཡེལ་བ་དང༔ བག་མེད་ཉམས་ཆག་ཅི་བསགས་པ༔ དཀྱིལ་འཁོར་ལྷ་ཚོགས་སྤྱན་སྔར་བཤགས༔ ཡིག་བརྒྱ་དབྱངས་གསལ་རྟེན་སྙིང་བརྗོད༔ དེ་ནས་བསྔོ་བ་ནི༔ ཧོཿ བདག་གིས་བླ་མ་བསྒྲུབས་པ་ཡིཿ ཟག་བཅས་ཟག་མེད་དགེ་བསགས་གང༔ སྲིད་པའི་འགྲོ་བ་ཡོངས་ལ་བསྔོ༔ རྣམ་མཁྱེན་སངས་རྒྱས་མྱུར་འཐོབ་ཤོག༔ དེ་ནས་སྨོན་ལམ་ནི༔ ཧོཿ རིག་འཛིན་བླ་མའི་དཀྱིལ་འཁོར་དུ༔ འཇུག་པའི་བསོད་ནམས་དཔལ་ཡོན་གྱིས༔ བདག་ཅག་སྒྲུབ་པའི་མཆེད་ལྕམ་ཀུན༔ འོག་མིན་རྔ་ཡབ་དཔལ་རིའི་ཞིང༔ མི་གནས་གཏན་སྲིད་ཟིན་པར་ཤོག༔ དེ་ནས་གཤེགས་བསྡུ་ནི༔ ཧཱུྃ་ཧྲཱིཿ ཡེ་ཤེས་དབྱིངས་ཀྱི་ལྷ་ཚོགས་རྣམས༔ འོད་གསལ་ཆོས་སྐུའི་ངང་དུ་མུཾ༔ བདག་བསྐྱེད་དམ་ཚིག་སེམས་དཔའ་ནི༔ རིག་དབྱིངས་འགྱུར་

མེད་ཆེན་པོར་ཨཱཿ དེ་ནས་གོ་བགོ་ལྷར་ལྡང་པ་ནི༔ ཧྲཱིཿ རྒྱལ་ཀུན་གསང་གསུམ་ཡེ་ཤེས་གཅིག་འདུས་པ༔ མི་འགྱུར་རྡོ་རྗེ་གསུམ་དུ་རྒྱས་གདབ་བོ༔ སྐད་ཅིག་སྟོང་གསལ་ཆེན་པོའི་ངང་ཉིད་དུ༔ གཟུགས་སྐུ་སྒྱུ་མའི་ཚུལ་གྱིས་དོན་བྱའོ༔ ས་མ་ཏི་ཨཱཿ དེ་ནས་བཀྲ་ཤིས་ནི༔ ཧཱུྃ་ཧྲཱིཿ མཛད་པ་མཐའ་ཡས་འགྲོ་བའི་དོན་སྟོན་པ༔ སྐུ་གསུམ་བླ་མ་རྣམས་ཀྱི་བཀྲ་ཤིས་ཤོག༔ དངོས་གྲུབ་ཐམས་ཅད་མ་ལུས་སྩོལ་མཛད་པའི༔ ཡི་དམ་ལྷ་ཚོགས་རྣམས་ཀྱི༴ བར་ཆད་སེལ་ཞིང་བདེ་སྟོང་བསྐྱེད་པའི་མ༔ མ་རྒྱུད་མཁའ་འགྲོའི་ཚོགས་ཀྱི༴ ཕྲིན་ལས་ཐམས་ཅད་འབད་མེད་སྒྲུབ་མཛད་པའི༔ ཆོས་སྐྱོང་བསྟན་སྲུང་རྒྱ་མཚོའི་བཀྲ་ཤིས་ཤོག༔ ཅེས་དང་བཀྲ་ཤིས་ཅི་རིགས་བརྗོད༔ ལས་རྗེས་མི་མངོན་གསང་བར་བྱ༔ དངོས་གྲུབ་བརྙེས་ཤིང་དོན་གཉིས་འགྲུབ༔ཐེ་ཚོམ་མེད་དོ་ས་མ་ཡ༔ ཨེ་མ་རྒྱལ་དབང་པདྨ་ཐོད་ཕྲེང་གི༔ བླ་སྒྲུབ་ཡིད་བཞིན་ནོར་བུའི་ཕྲེང༔ རྗེས་འཇུག་བུ་ཡི་དོན་དུ་བསྟན༔ ཡེ་ཤེས་མཚོ་རྒྱལ་ཐུགས་དམ་མཐིལ༔ དགོངས་པའི་དབྱིངས་སུ་བརྡ་རུ་སྦོས༔ མ་འོངས་ཉི་ཤུའི་དུས་ཀྱི་ཚེ༔ ལས་ལྡན་བུ་དང་འཕྲད་ནས་ཀྱང༔ འགྲོ་དོན་ཤར་དང་ལྷོ་ནས་འབྱུང༔ དེ་དུས་སྨོན་ལོག་དམ་སྲི་ཡིས༔ མི་འདོད་རྐྱེན་ངན་བར་ཆད་བརྩམས༔

གཏེར་བདག་གཉེར་བཅོལ་འཕྲིན་ལས་བསྐུལ༔ ཆོས་བདག་མཉྫུ་ཤྲཱི་དང༔ ས་མནྟ་སོགས་ཕྲད་ནས་ཀྱང༔ བསྟན་འགྲོའི་དོན་ཆེན་འགྲུབ་པར་ངེས༔ བཀའ་སྲུང་དྲེགས་པ་རྣམ་གསུམ་གྱིས༔ གཏེར་དུ་ཟུངས་ལ་རིམ་བཞིན་དུ༔ ཆོས་བདག་སྐལ་ལྡན་བུ་ལ་སྤྲོད༔ ཡལ་བར་མ་དོར་ས་མ་ཡ༔ ལོག་ལྟ་ཅན་ལ་གུ་ཧྱ་རྒྱ༔ སྐལ་མེད་རྣམས་ཀྱི་སྙིང་རྩ་ཆོད༔ སྣོད་ལྡན་བུ་ཡིས་ཉམས་སུ་ལོངས༔ དངོས་གྲུབ་ཐོབ་པར་ཐེ་ཚོམ་མེད༔ ས་མ་ཡ༔ རྒྱ་རྒྱ་རྒྱཿ ཞེས་པ་བླ་སྒྲུབ་ཡིད་བཞིན་ནོར་བུ་འདི་ཡང་སྤྲུལ་སྐུ་རྣམ་གསུམ་གྱི་བཀའི་གནང་བ་ཐོབ་པ་དང་། ཆོས་ཀྱི་བདག་པོ་འཇིགས་མེད་དཀོན་མཆོག་དཔལ་ལྡན་རྒྱ་མཚོ་རསྨི་ཤྲཱི་སོགས་ཀྱིས་ཡུན་རིང་གི་བར་རིན་ཆེན་གཉིས་པའི་མཎྜལ་བཅས་བསྐུལ་བ་དང་། དུས་ལ་བབ་ཚེ་ཆོས་ཀྱི་བདག་པོ་སྐལ་ལྡན་སྙན་གྲགས་དང་པདྨ་ལྷུན་གྲུབ་གཉིས་ཀྱིས་བསྐུལ་ངོར། སྐྱོན་ཀུན་ལྡན་པ་དུད་འགྲོ་ལྟ་བུའི་འཆོལ་མོ་བརྫུན་རྐྱལ་བདེ་བའི་རྡོ་རྗེས་ཆོས་ཉིད་དགོངས་པའི་ཀློང་ནས་མཁའ་འགྲོའི་སྙན་བརྒྱུད་ལས་དག་པར་བྲིས་པ་དགེ་ཞིང་བཀྲ་ཤིས་པར་གྱུར་ཅིག། དགེའོ།།